Ńdɔ Ovadyahu a ngákə tóban ai Akhab, ǎ ngakad nyé é dzam dí, ńdɔ Akhab a ngákə tóban ai Éli. 17Á yén, á ngāyén Éli, Akhab nyé ai nyé nâ: “Wa te nyɔ́, wa, endə́gə́lə́ yā Ísraɛ̂l.” 18Éli nyé ai nyé nâ: “Sə̌ kig mǎ māndə́gələ Ísraɛ̂l, wǎ, ai ndá bod dzoe, myǎndə́gələ Ísraɛ̂l; ású mī ngádzoge Ǹtondôbə á sí mǐ ngatoŋ bə Baal. 19Asú tē, ábōg dī lómó bod bə́ kóán Īsraɛ̂l ásə̄ ábə ma á ńkǒl Karmɛ̂l, ai bəprofɛ́d bə́ Baal miǹtɛd mínyi ai məwóm mə́tán, ai bəprofɛ́d bə́ Ashéra miǹtɛd mínyi, yā bádí á tə́bə́le Yézabel. 20Ńdɔ ǹkúkúmá Akhab a ngábánda bɔ́n bə́ Ísraɛ̂l bə́sə, a manə́ fə tógǎn bəprofɛ́d bə́sə á ńkǒl Karmɛ̂l. 21Ńdɔ Éli a ngátə́bə̄ á bod étē, nyé nâ: “Myǎyi bɔ ékǒg, məsɔ́ woo, məkə woo, a kalə kwí hé ? Ngə́ Ńtondôbə nyé a nə́ Zāmbá, tǒŋān nyé; ngə́ Baal hḿ kig, tǒŋán Baal”; ǹnam ó lāŋán évōl. 22Éli a dúgán bódō ńkɔ́bɔ, nyé ai ǹnam nâ: “Mə lígi yǎ profɛ́d Ǹtondôbə ma etám; bəprofɛ́d bə́ Baal bɔ̂ bə́ nə̄ há bod miǹtɛd mínyi ai məwóm mə́tán.